
            REPUBLIKA HRVATSKA
OPĆINSKI PREKRŠAJNI SUD U ZAGREBU
          Zagreb, Avenija Dubrovnik 8  



Poslovni broj: Pp-14076/2025



U   I M E   R E P U B L I K E   H R V A T S K E

P R E S U D A

Općinski prekršajni sud u Zagrebu, po sutkinji Ivani Barbir, uz sudjelovanje Mirjane Crkvenac-Franković, kao zapisničarke u prekršajnom predmetu protiv okrivljenika Zorana Živković , zastupanog po branitelju Dariu Jozić, odvjetniku iz Zagreba, zbog prekršaja iz članka 42. st. 1. toč. 33. i st. 2.  Zakona o računovodstvu ("Narodne novine" 85/24 i 145/24), u povodu prigovora okrivljenika podnijetog na prekršajni nalog Financijske agencije, Regionalnog centra Zagreb Klasa: 034-07/25-04/16492 Ur.broj: 118-07-03-25-2 od dana 18.6.2025. nakon provedenog žurnog postupka, na temelju odredbe čl. 183. Prekršajnog zakona ("Narodne novine" 107/07, 39/13, 157/13, 110/15, 70/17, 118/18.), dana 07. siječnja 2026. i

p r e s u d i o   j e 

Temeljem čl.182. točka 1. Prekršajnog zakona  (NN 107/07, 39/13 i 157/13, 110/15, 70/17, 118/18)

I) Okrivljenik: Zoran Živković, OIB 65383151668, sin Marka, rođen 4.10.1977.g. u Slavonskom Brodu, državljanin RH, prekršajno nekažnjavan, sa prebivalištem u Zagrebu, Gundulićeva ulica 23 B,        

o s l o b a đ a   s e   o p t u ž b e

da bi kao odgovorna osoba poslovnog subjekta "Kuk projekt " d.o.o.  propustio dostaviti do dana 30. travnja 2025. godine Financijskoj agenciji,  u bilo koju poslovnicu Fine na području RH ili putem internetskog servisa uz korištenje digitalnog certifikata,  propisane financijske izvještaje za statističke i druge potrebe (bilancu, račun dobiti i gubitka i dodatne podatke) za prethodnu kalendarsku 2024. godinu,   
dakle, da kao odgovorna osoba poduzetnika ne bi dostavio Financijskoj agenciji u zakonom propisanom roku financijske izvještaje i dodatne podatke za nadzorne, statističke i druge potrebe, u skladu s odredbom čl.32.st.1. Zakona o računovodstvu,
pa da bi time počinio prekršaj iz čl. 60. st. 2. toč. 42. i st. 2. Zakona o računovodstvu.   

II) Temeljem čl. 140. st.2. Prekršajnog zakona troškovi prekršajnog postupka iz čl.138. st.2. toč. 2. do 5. i toč. 7. Prekršajnog zakona padaju na teret proračunskih sredstava.

Obrazloženje

1. Financijska agencija, Regionalni centar Zagreb, izdala je prekršajni nalog Klasa: 034-07/25-04/16492 Ur.broj: 118-07-03-25-2 dana 18.6.2025. protiv okrivljenika zbog djela prekršaja činjenično i pravno opisanog u izreci ove presude, na koji je okrivljenik pravodobno izjavio prigovor, obzirom je I okrivljena pravna osoba prestala postojati dana 20.12.2021.g., te je brisana iz sudskog registra, pa je isti stavljen izvan snage i proveden je žurni postupak.
2. Okrivljena odgovorna osoba Zoran Živković je u pisanoj obrani naveo da osporava odgovornost za prekršaj koji mu se stavlja na teret, jer je još 11. ožujka 2022.g. podnio neopozivu ostavku na mjesto direktora društva Kuk projekt d.o.o., s trenutačnim učinkom. Imajući dakle u vidu da u trenutku navodnog počinjenja prekršaja koji mu se stavlja na teret nije imao status odgovorne osobe, jer je svoj mandat direktora valjano okončao podnošenjem neopozive ostavke s trenutačnim učinkom, a deklaratorna priroda upisa u sudski registar ne može biti osnovom za prekršajnu odgovornost. 
3. U dokaznom postupku sud je izvršio uvid  Izvadak iz registara godišnjih financijskih izvještaja za 2024.g., Izvadak iz Sudskog registra za pravnu osobu KUK PROJEKT d.o.o., podnesak dostava isprava za zbirku isprava (list 13 spisa), ostavku direktora (list 14 spisa), potvrde o primitku (list 17 spisa), te u prekršajnu evidenciju za okrivljenika. 
3.1. Uvidom u podatke iz sudskog registra, nesporno je da je okrivljenik bio upisan kao direktor društva Kuk projekt d.o.o. od 16.2.2021. 
	4. Prema priloženom dopisu okrivljenika od 11. ožujka 2022. godine je vidljivo da je isti dana 11. ožujka 2022. godine dao neopozivu ostavku na mjesto osobe ovlaštene za zastupanje - direktora trgovačkog društva Kuk projekt d.o.o., koju je u pisanom obliku dostavio putem e-maila i preporučenom pošiljkom dostavio jedinom osnivaču /članu predmetnog trgovačkog društva M.O.F. Immobilien GmbH, FN 277799d/OIB:86841068225, TUCHLAUBEN 7/4A, 1010 Beč, Republika Austrija, te u Kuk Projekt d.o.o. iz Zagreba, iz čega proizlazi da su svi članovi društva zaprimili njegovu ostavku. 
5. Prema podnesku okrivljenika od 16. ožujka 2022. godine, kojeg je dostavio Trgovačkom sudu u Zagrebu 16. ožujka 2022.g. vidljivo je da obavještava sud o ostavci koju je dao, zahtijeva upis brisanja kao direktora društva, te se poziva na odredbu čl. 424.a st. 1. Zakona o trgovačkim društvima. 
6. Kako je odredbom članka 424a st. 1. Zakona o trgovačkim društvima propisano da za prestanak članstva u upravi nije potrebna odluka društva te ukoliko iz izjave kojim je ostavka dana proizlazi nešto drugo, ona djeluje ako za nju postoji važan razlog, od dana kada je izjavljena društvu odnosno u protivnom tek po proteku 14 dana od tog dana. Ostavka se izjavljuje u pisanom obliku skupštini društva odnosno ako je društvenim ugovorom određeni nadzorni odbor, ostavka se predaje tom odboru ili svim članovima društva. Odredbom čl. 424 t. 4. istog zakona propisano je kako je upis promjene člana uprave u sudski registar deklaratorne naravi, nedvojbeno je da okrivljenik u času počinjenja prekršaja više nije bio odgovorna osoba, jer je isti 11. ožujka 2022. obavijestio članove uprave o svojoj neopozivoj ostavci. 
7. S obzirom na navedeno, sud je okrivljenika kao odgovornu osobu u pravnoj osobi Kuk Projekt d.o.o., u smislu odredbe čl. 182. toč. 3. Prekršajnog zakona, oslobodio od optužbe, nalazeći da nije dokazano da bi isti počinio prekršaj za koji se optužuje. 
8. Kako je okrivljenik oslobođen optužbe, to je shodno tome odlučeno da troškovi prekršajnog postupka padaju na teret proračunskih sredstava. 

U Zagrebu, 7. siječnja 2026.

Zapisničarka 						        	            Sutkinja 	
Mirjana Crkvenac-Franković			         	         	            Ivana Barbir 

 
Uputa o pravnom lijeku:
	Protiv ove presude dopuštena je žalba u roku od 8 dana,  od dana primitka prijepisa presude. Žalba se podnosi Općinskom prekršajnom sudu u Zagrebu, na adresu Zagreb, Avenija Dubrovnik 8, u dva istovjetna vlastoručno potpisana primjerka, a o žalbi odlučuje Visoki prekršajni sud Republike Hrvatske. 

Dostavna naredba:
1. okrivljenik Zoran Živković, Gundulićeva ulica 23b, 10000 Zagreb 
1. branitelj Dario Jozić, Draškovićeva ulica 72, 10000 Zagreb
1. tužitelju Financijska agencija, Regionalni centar Zagreb, Ulica grada Vukovara 70, 10000 Zagreb
1. pismohrana-ovdje

